จับตาผลโหวต 6 ญัตติ แก้ รธน. วันนี้! วิปฝ่ายค้าน รับกังวลท่าที ส.ว. เสี่ยงไม่ผ่าน
จับตาผลโหวต 6 ญัตติ แก้ รธน. วันนี้! "สุทิน คลังแสง" ประธานวิปฝ่ายค้าน รับกังวลท่าที ส.ว. เสี่ยงไม่ผ่าน ภาคประชาชนเกิดความไม่พอใจ
จับตาผลโหวต 6 ญัตติ แก้ รธน. วันนี้! "สุทิน คลังแสง" ประธานวิปฝ่ายค้าน รับกังวลท่าที ส.ว. เสี่ยงไม่ผ่าน ภาคประชาชนเกิดความไม่พอใจ
24 ก.ย. 2563

นายสุทิน คลังแสง ส.ส.มหาสารคาม พรรคเพื่อไทย (พท.) ในฐานะประธานคณะกรรมการประสานงานพรรคร่วมฝ่ายค้าน (วิปฝ่ายค้าน) กล่าวถึงการอภิปรายร่างแก้ไขรัฐธรรมนูญเมื่อวานนี้ (23 ก.ย.) ว่า จากการประเมิน ส.ส.ทั้งฝ่ายค้านและรัฐบาลเห็นพ้องตรงกัน แต่ ส.ว.ส่วนใหญ่มีความเห็นต่าง ซึ่งเป็นที่น่าวิตกกังวลว่าทั้ง 6 ญัตติจะไม่ผ่านความเห็นชอบ เว้นแต่วันนี้ (24 ก.ย.) ส.ว.จะเปลี่ยนท่าทีและความคิดก็อาจจะพอมีหวัง ส่วนตัวจะพยายามชี้แจงสุดความสามารถ มั่นใจว่าสามารถตอบข้อสงสัยของ ส.ว.ได้ทุกข้อ และอาจจะทำให้ ส.ว.เปลี่ยนใจได้
อย่างไรก็ตาม หากในวันนี้ที่ประชุมรัฐสภาไม่เห็นชอบทั้ง 6 ญัตติ นายสุทินยอมรับว่าน่าเป็นห่วง เพราะหากไม่ผ่านก็เท่ากับเป็นการปฏิเสธความต้องการของหลายภาคส่วน เนื่องจากการเรียกร้องของภาคประชาชนมีความชัดเจนที่ต้องการให้มีสภาร่างรัฐธรรมนูญ (ส.ส.ร.) มาร่างรัฐธรรมนูญ ดังนั้นอาจเกิดความไม่พอใจขึ้นได้ แต่ขอไม่ประเมินว่าจะไม่รุนแรงเท่าใด เพราะไม่ต้องการให้เกิดขึ้น และในส่วนของวิปฝ่ายค้านก็จะมีการพูดคุยกับประชาชน หากประชาชนอยากให้แก้รัฐธรรมนูญ ฝ่ายค้านก็จะยื่นใหม่ในสมัยหน้า
นอกจากนี้ ยังเชื่อว่า พล.อ.ประยุทธ์ จันทร์โอชา นายกรัฐมนตรี และรัฐบาลเท่านั้น ที่จะเปลี่ยนใจได้ว่าจะให้ผ่านหรือไม่ผ่าน ซึ่งความหวังที่จะให้รัฐสภาเห็นชอบทั้ง 6 ญัตตินั้นลดลงมาแล้ว ขณะที่รัฐบาลเองก็ไม่มั่นใจว่าญัตติของพรรคร่วมรัฐบาลจะผ่านความเห็นชอบของ ส.ว.หรือไม่
นายสุทิน ระบุว่า ต้องติดตามท่าทีนายกรัฐมนตรีว่าจะเล่นการเมืองสองหน้าหรือไม่ คือ การไฟเขียวให้กับพรรคร่วมรัฐบาล แต่สุดท้ายแล้วการตัดสินใจของ ส.ส.ฝ่ายรัฐบาล และ ส.ว.มีศูนย์กลางอยู่ที่นายกรัฐมนตรีคนเดียว
ส่วนร่างแก้ไขรัฐธรรมนูญที่ทางกลุ่มโครงการอินเทอร์เน็ตเพื่อกฎหมายประชาชน (iLaw) ยื่นเข้ามานั้น หากสภาฯ วินิจฉัยว่าเป็นร่างเดียวกันและหลักการเดียวกัน เมื่อถูกตีตกไปแล้วก็ไม่สามารถยื่นซ้ำได้ แต่ส่วนตัวยังเชื่อว่าหากเป็นคนละสมัยก็น่าจะยื่นใหม่ได้ ซึ่งก็ตั้งความหวังไว้กับร่างของ iLaw และฝ่ายค้านก็อาจจะยื่นประกบไปด้วย
ขณะที่ทางด้าน พล.อ.สิงห์ศึก สิงห์ไพร รองประธานวุฒิสภาคนที่ 1 ในฐานะสมาชิกรัฐสภา กล่าวถึงการพิจารณาญัตติแก้ไขรัฐธรรมนูญของที่ประชุมร่วมรัฐสภา ต่อเนื่องวันนี้ว่า หากญัตติดังกล่าวไม่ผ่าน มีโอกาสยื่นใหม่ได้ โดยจะต้องชี้แจงถึงเหตุผลในการแก้ไขให้ชัดเจน ซึ่งการชี้แจงในที่ประชุมเมื่อวานนี้ ยังไม่มีความชัดเจน
ส่วนกรณีที่จะมีกลุ่มผู้ชุมนุมเดินทางมาที่รัฐสภาในวันนี้ ถือเป็นสิทธิที่สามารถทำได้ หากไม่สร้างความเดือดร้อนหรือละเมิดสิทธิของผู้อื่น หรือกระทำผิดกฎหมาย ก็ไม่มีอะไรที่ต้องกังวล ขณะที่รัฐสภาก็ทำหน้าที่พิจารณาญัตติดังกล่าวต่อไป
พล.อ.สิงห์ศึก เห็นว่า หากมีการนำมวลชนมากดดัน เพื่อเรียกร้องในสิ่งที่ต้องการเท่ากับว่าตกอยู่ใต้อิทธิพลอำนาจมืด และย้ำว่าไทยมีวัฒนธรรมจารีตประเพณีมากว่า 800 ปี ที่สำคัญรัฐธรรมนูญเป็นจิตวิญญาณของประเทศไม่สามารถพูดกันโดยไม่มีเหตุและผลได้
ด้านพล.อ.ปรีชา จันทร์โอชา สมาชิกวุฒิสภา ยอมรับว่า ส.ว.ถูกจับตาเป็นพิเศษ เพราะเป็นตัวแปรสำคัญในการลงมติแก้ไขรัฐธรรมนูญครั้งนี้ แต่ยืนยันว่า ไม่มีอะไร ทุกอย่างเป็นไปตามข้อบังคับ
สำหรับการประชุมร่วมรัฐสภาเพื่อพิจารณาร่างแก้ไขรัฐธรรมนูญแห่งราชอาณาจักรไทย 6 ญัตติ วันแรกเสร็จสิ้นไปเมื่อเวลาประมาณ 24:32 น. และวันนี้จะอภิปรายต่อจนถึงเวลาประมาณ 18.00 น. จากนั้นจะเริ่มลงมติรับหลักการด้วยการขานชื่อ 6 ญัตติในคราวเดียว